Għal numru ta' għalliema fir-raba' sena tal-primarja, il-bidu tas-sena skolastika se jfisser pass ieħor fil-proġett ta' 'One tablet per child'. L-għalliema se jibdew is-sena bit-tablet f'idejhom imħejjijin għall-użu tiegħu, biex f'Diċembru jibda jintuża mill-istudenti. Ix-xogħol biex din il-miżura tkun implimentata b'suċċess issokta fil-ġranet tas-sajf, tant li kienu proprju l-għalliema li spiċċaw fuq il-bankijiet qabel l-istudenti tagħhom f'kors mifrux fuq tliet ijiem. Il-gazzetta KullĦadd marret f'wieħed miċ-ċentri edukattivi biex titkellem ma' diversi għalliema u anke LSAs dwar l-aspettativi tagħhom ta' dan il-proġett. Tkellimna ma' Etienne Psaila, li ilu għal dawn l-aħħar 12-il sena għalliem tal-primarija. Min-naħa tiegħu, għalih din il-qabża se tkun waħda interessanti. "It-taħriġ li ħadna kien importanti ħafna. Kemm biex naraw sew kif jaħdem dan it-tablet kemxejn differenti minn kif nafu oħrajn, kif ukoll, fuq kollox kien importanti wkoll biex inkunu mħarrġa dwar kif u f'liema ċirkustanzi se nużawha." Kontra l-perċezzjoni ta' xi wħud, lok għal tfixil ta' logħob fuq dan it-tablet mhux se jkun hemm; xi ħaġa li niżlet tajjeb ferm ma' Alexia Vella Schembri, LSA li wkoll tkellmet magħna waqt dan it-taħriġ. "L-aktar ħaġa li għoġbitni aħna u qed nagħmlu dan it-taħriġ kienet li se jkun hemm bilanċ tajjeb ħafna bejn il-ħin għall-pitazz u l-użu tat-tablet." Minkejja li fuq il-karta wieħed jista' jgħid li taħriġ bħal dan huwa faċli għal għalliema bi kwalifiki universitarji, ċertament li ma kienx il-każ. Rosanne Camilleri, waħda mill-għalliema speċjalizzati spjegatilna li għall- ewwel kienet naqra diffiċli biex jaqbdu mas-sistema minħabba n-natura teknoloġika ta' tablet edukattiva. L-isfidi se jibqgħu hemm dejjem; madankollu, l-għalliema rrispondew b'mod pożittiv għal dan it-taħriġ. "Inkun onesta, ħadt pjaċir ħafna għax l-għalliema qed juru ħafna koperazzjoni u qed jirrealizzaw li għad fadal ħafna affarijiet xi jsiru għall-bżonnijiet ta' kulħadd." Ir-rwol tal-għalliema fil-klassi se jkun l-ewwel pass biex din il-miżura tkun waħda ta' suċċess fost l-istudenti. Kien proprju għalhekk li d-Dipartiment tal-eLearning fi ħdan il-Ministeru għall-Edukazzjoni u x-Xogħol organizza kors mifrux fuq tliet ijiem biex l-għalliema tar-raba' sena kollha jingħataw l-opportunità biex jifamiljarizzaw ruħhom ma' kif titħaddem it-tablet. Tkellimna mad-Direttur tal-eLearning Emmanuel Zammit, li tana stampa ċara ta' kif se tibda tiġi applikata din il-miżura. "Diġà qassamna madwar 500 tablet lill-għalliema; madankollu l-istudenti se jieħdu t-tablet tagħhom f'Diċembru li ġej biex ikun hemm perjodu fejn fih it-tfal ikunu mgħallma sew kif jużawh." L-introduzzjoni ta' dawn it-tablets se tfisser ukoll aktar flessibbiltà u libertà għall-mod kif l-għalliema jorganizzaw il-lezzjonijiet tagħhom. Emmanuel Zammit spejgalna wkoll kif se jitħalla f'idejhom meta jridu jużaw it-tablets, basta jassiguraw dejjem li jkun hemm bilanċ. Se jkun qed jiġi enfasizzat ukoll li l-ġenturi jkunu aktar fiċ-ċentru tal-ħajja akkademika ta' dawn it-tfal, speċjalment wara Diċembru. Dwar fejn eżatt se jidħlu l-ġenituri, huwa saħaq li se jingħataw taħriġ iffukat li jżommu lit-tfal tagħhom 'il bogħod mill-abbużi fuq l-internet.